**Народно читалище „Съгласие-1883” с.Славейно, община Смолян**

**У     С     Т     А     В**

**І. ГЛАВА ПЪРВА. ОБЩИ ПОЛОЖЕНИЯ**

**Чл.1.** ***(изм. с решение на ОС от 09.03.2019 г.)***С този устав се урежда учредяването, устройството, управлението, дейността, имуществото, финансирането, издръжката и прекратяването на  Народно читалище „Съгласие-1883”с. Славейно, община Смолян, наричано по-долу в този устав „Читалището”.

**Чл. 2. (1)** Народно читалище „Съгласие-1883” с. Славейно е традиционно самоуправляващо се културно – просветно сдружение., което изпълнява и държавни културно-просветни задачи. В неговата дейност могат да участват всички физически лица без ограничения и без оглед на възраст, пол, политически и религиозни възгледи и етническо самосъзнание.

**(2)** ***(изм. с решение на ОС от 09.03.2019 г.)***Читалището е юридическо лице с нестопанска цел с наименование: НЧ „Съгласие -1883”. То е създадено и функционира въз основа на Закона за народните читалища, Закона за юридическите лица с нестопанска цел и този устав.

**(3) *(изм. с решение на ОС от 09.03.2019 г.)*** Народно читалище „Съгласие -1883” е със седалище: с. Славейно, община Смолян, където се намира и адресът на управлението му.

**Чл. 3. (1)**  Целта на читалището е да задоволява потребностите на местното население, свързани със:

**1.** развитие и обогатяване на културния живот, социалната и образователна дейност в

село Славейно

**2.** запазване на  обичаите и традициите на българския народ;

**3.** разширяване на знанията на гражданите и приобщаването им към ценностите и постиженията на науката, изкуството и културата;

**4.** възпитаване и утвърждаване на националното самосъзнание;

**5.** осигуряване на достъп до информация;

**(2)** За постигане на целта по ал. 1, читалището извършва следните основни дейности:

**1.** урежда и поддържа библиотека, читалня, фото-, фоно-, филмо- и / или видеотека;

**2.** създава и поддържа  електронни информационни мрежи;

**3.** предоставя компютърни и интернет услуги на населението;

**4.** развива и подпомага любителското художествено творчество;

**5.** организира школи, кръжоци, курсове, клубове, кино и видеопоказ, празненства, концерти, чествания  и младежки дейности;

**6.** събира и разпространява знания за родния край;

**7.** създава, съхранява и популяризира музейни и други сбирки, съгласно Закона за културното наследство;

**8.** ***(изм. с решение на ОС от 09.03.2019 г.)***извършва допълнителни стопански дейности и услуги, свързани с предмета на основната му дейност, които не противоречат на Закона за народните читалища, Закона за юридическите лица с нестопанска цел и този устав, като използва приходите от тях за постигане на определените в устава му цели. Народно читалище ”Съгласие - 1883”  с. Славейно не разпределя печалба.

**9.** Народно читалище ,,Съгласие - 1883” с. Славейно  може да участва в читалищни сдружения за постигане на целите, които си е поставило.

**ІІ. ГЛАВА ВТОРА. УЧРЕДЯВАНЕ /ПРЕОБРАЗУВАНЕ/**

**Чл. 4. (1)** Читалище могат да учредят най-малко 50 дееспособни физически лица, които вземат решение на учредително събрание.

**(2)** Учредителното събрание приема устава на читалището и избира неговите органи. Уставът урежда:

**1.** наименованието;

**2.** седалището;

**3.** целите;

**4.** източниците на финансиране;

**5.** органите на управление и контрол, техните правомощия, начина на избирането им, реда за свикването им и за вземане на решения;

**6.** начина за приемане на членове и прекратяване на членството, както и реда за определяне на членския внос.

**Чл. 5. (1) *(изм., с решение на ОС от 09.03.2019 г*.*)*** Читалището придобива качеството на юридическо лице с вписването му в регистъра на юридическите лица с нестопанска цел.

**(2)** ***(изм., с решение на ОС от 09.03.2019 г*.*)*** Вписването на читалището в регистъра на юридическите лица с нестопанска цел се извършва без такси, по писмена молба от настоятелството, към която се прилагат:

**1.** протоколът от учредителното събрание;

**2.** уставът на читалището, подписан от учредителите;

**3.** нотариално заверен образец от подписа на лицето, представляващо читалището, и валидният печат на читалището.

**(3)** В регистъра се вписват:

**1.** наименованието и седалището на читалището и източникът на първоначалното му финансиране;

**2.** уставът;

**3.** имената на членовете на настоятелството и на проверителната комисия на читалището;

**4.** името и длъжността на лицето, което представлява читалището;

**5.** настъпилите промени по т.1 – 4.

**(4)** Всяка промяна в обстоятелствата по ал. 3 трябва да бъде заявена в 14-дневен срок от възникването й.

**Чл. 5а. (1)*****(нов, с решение на ОС от 09.03.2019 г*.*)*** В Министерството на културата се води регистър на народните читалища и на читалищните сдружения, който е публичен, поддържа се в електронен вид и достъпът до него е свободен и безплатен, включително онлайн, в машинночетим формат.

**(2)** В регистъра по ал. 1 се вписват:

**1.** наименованието на читалището или читалищното сдружение;

**2.** седалището на читалището или читалищното сдружение и източникът на първоначалното му финансиране;

**3.** клоновете на читалището;

**4.** името на лицето, което представлява читалището или читалищното сдружение;

**5.** ЕИК по БУЛСТАТ;

**6.** настъпилите промени по т. 1 - 5.

**(3)** В 7-дневен срок от вписване на читалището в регистъра на юридическите лица с нестопанска цел читалищното настоятелство подава заявление за вписване в регистъра по ал. 1. Към заявлението се прилагат данните по ал. 2 и уставът на читалището.

**(4)** Министърът на културата или оправомощено от него длъжностно лице в 14-дневен срок от подаване на заявлението по ал. 3 извършва вписване и издава удостоверение за вписване в регистъра или отказва вписване. За извършено вписване в регистъра се уведомява кметът на общината по седалището на читалището или читалищното сдружение.

**ІІІ. ГЛАВА ТРЕТА. ЧЛЕНСТВО В ЧИТАЛИЩЕТО**

**Чл. 6. *(изм., с решение на ОС от 09.03.2019 г*.*)*** Членството в читалището е свободно, без ограничения за всички лица, които работят за постигане на целите на читалището и защитават неговите интереси.

**Чл. 7. (1)** Членовете на читалището са: индивидуални, колективни и почетни.

**(2)** Индивидуалните членове на читалището са български граждани. Те са действителни  и спомагателни:

**1.** **Действителни индивидуални членове** на читалището могат да бъдат всички дееспособни, непоставени под запрещение лица навършили 18 години, които участват в дейността на читалището, редовно плащат членски внос, определен с решение на Общото събрание, и имат право да избират и да бъдат избирани в неговите органи.

**2.** **Спомагателни индивидуални членове** на читалището са всички дееспособни, непоставени под запрещение лица, които не са навършили 18 години, и работят за постигане на целите на читалището. Те могат да бъдат освободени от плащането на членския внос или да го заплащат в намалени размери, съобразно решенията на настоятелството. Спомагателните индивидуални членове на читалището нямат право да избират и да бъдат избирани в органите на ръководството на читалището. Те имат право на съвещателен глас.

**(3) *(изм., с решение на ОС от 09.03.2019 г*.*)*****Колективните членове** съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание.

**(4)** **Почетни членове** могат да бъдат български и чужди граждани с изключителни заслуги за читалището.

**Чл. 8.** **(1)**  Кандидатите за действителни индивидуални членове подават писмено заявление до настоятелството на читалището, с което декларират, че желаят да станат членове на читалището, че познават и приемат устава на читалището и ще работят за постигане на неговите цели.

**(2)**  Кандидатурите се гласуват на заседание на настоятелството. На члена на читалището се издават съответните документи за членство.

**(3)**  Приетият за действителен член на читалището плаща членския си внос по ред определен от настоятелството.

**Чл. 9.(1) *(нов, с решение на ОС от 09.03.2019 г*.*)*** Колективните членове се приемат по писмено заявление на законния им представител или специално упълномощен техен представител до настоятелството на читалището със съдържанието по чл. 8 ал. 1 от устава. Към заявлението се прилага решение на върховния орган на колективния член за кандидатстването и участието му като колективен член на читалището.

**(2)**  Приемането на колективните членове се извършва по реда на чл. 8 ал. 2 от този устав.

**(3)**  Приетият за колективен член на читалището плаща членски внос по ред определен от настоятелството.

**(4)** Колективният член участва в дейността и органите на читалището чрез законния си представител или специално упълномощен представител и при спазване на законовите изисквания за неговото представителство пред трети лица.

**Чл. 10.** Колективни членове могат да бъдат:

**1.** професионални организации;

**2.** стопански организации;

**3.** търговски дружества;

**4.** кооперации и сдружения;

**5.** културно-просветни и любителски клубове и творчески колективи.

**Чл. 11. (1)** ***(изм., с решение на ОС от 09.03.2019 г*.*)***Лицата, които имат особени заслуги към читалището, се обявяват за негови почетни членове. Решението по предходното изречение се взема от Общото събрание по предложение на настоятелството или на членове на читалището.

**(2)** ***(изм., с решение на ОС от 09.03.2019 г*.*)***На лицата по предходния текст настоятелството издава съответните удостоверения. Те имат правата на действителни индивидуални членове, без да са длъжни да плащат членски внос.

**Чл. 12. (1)** Членовете на читалището имат право да:

**1.** участват в управлението на читалището;

**2.** получават улеснен достъп до всички читалищни форми на дейност и прояви по ред определен от настоятелството;

**3.** ползват с предимство културно - просветните форми на читалището;

**4.** получават всякаква информация относно дейността на читалището и упражняват контрол  върху нея.

**(2)** Членовете на читалището са длъжни:

**1.** ***(изм., с решение на ОС от 09.03.2019 г*.*)*** да спазват устава на читалището и решенията на неговите органи;

**2.** ***(изм., с решение на ОС от 09.03.2019 г*.*)***да плащат членския си внос;

**3.** да участват в дейността на читалището;

**4.** да опазват имуществото и доброто име на читалището, както и да не уронват неговия престиж.

**Чл. 13. (1**) *(изм., с решение на ОС от 09.03.2019 г*.*)* Член на читалището може да бъде изключен с решение на Общото събрание, взето с мнозинство 2/3 от всички членове, когато нарушава грубо настоящия устав и решенията на органите му или работи срещу неговите цели и интереси или с действията си му е причинил вреди.

**(2)** ***(изм., с решение на ОС от 09.03.2019 г*.*)***Членството в читалището се прекратява и в следните случаи:

**1.** при отпадане, когато членът:

**А)** системно не внася членски внос;

**Б)** не участва в три последователни заседания на Общото събрание без уважителни причини;

**В)** системно не изпълнява задължението си за участие в дейността на читалището;

**2.** по желание на самия член, изразено с писмено заявление до настоятелството

**3**. при прекратяване, несъстоятелност или преобразуване на колективен член.

**ІV. ГЛАВА ЧЕТВЪРТА. ОРГАНИ НА УПРАВЛЕНИЕ НА ЧИТАЛИЩЕТО**

**Чл. 14.**  Органи на читалището са Общото събрание, настоятелството и проверителната комисия.

**Чл. 15. (1)** Върховен орган на читалището е Общото събрание.

**(2)** Общото събрание на читалището се състои от всички членове на читалището, имащи право на глас.

**Чл. 16.** **(1)** Общото събрание:

**1.** изменя и допълва устава;

**2.** избира и освобождава членовете на настоятелството, проверителната комисия и председателя;

**3.**  приема вътрешните актове, необходими за организацията на дейността на читалището;

**4.** изключва членове на читалището;

**5.** определя основни насоки на дейността на читалището;

**6.** взема решение за членуване или за прекратяване на членството в читалищни сдружения;

**7.** приема бюджета на читалището;

**8.** приема годишния отчет до 30 март на следващата година;

**9.** определя размера на членския внос;

**10.** отменя решения на органи на читалището;

**11.** взема решения за откриване на клонове на читалището след съгласуване с общината;

**12.** взема решение за прекратяване на читалището;

**13.** взема решение за отнасяне до съда на незаконосъобразни действия на ръководството или отделни читалищни членове.

**14.** ***(отм, с решение на ОС от 09.03.2019 г*.).**

**(2)** Решенията на общото събрание се вземат с явно гласуване и са задължителни за другите органи на читалището.

**Чл. 17. (1)** Редовно общо събрание на читалището се свиква от настоятелството най-малко един път годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание до 15 дни от постъпването на искането, проверителната комисия или една трета от членовете на читалището с право на глас могат да свикат извънредно общо събрание от свое име.

**(2)** Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в населеното място, трябва да бъде залепена покана за събранието.

**(3)** Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

**(4)** Решенията по чл.16, ал.1, т.1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

**(5)** Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

**Чл. 18.** **(1)** Изпълнителен орган на читалището е настоятелството, което се състои най –малко от трима членове, избрани за срок до 3 години. Същите не трябва да имат роднински връзки по права и съребрена линия до четвърта степен.

**(2)** Настоятелството:

**1.** свиква общото събрание;

**2.** осигурява изпълнението на решенията на общото събрание;

**3.** подготвя и внася в общото събрание проект за бюджет на читалището и утвърждава

щата му;

**4.** подготвя и внася в общото събрание отчет за дейността на читалището;

**5.** назначава секретаря на читалището и утвърждава длъжностната му характеристика.

**(3)** Настоятелството взема решение с мнозинство повече от половината от членовете си. То само определя реда на своята работа.

**Чл. 19.** **(1)** Председателят на читалището е член на настоятелството и се избира от общото събрание за срок до 3 години.

**(2)** Председателят:

**1.** организира дейността на читалището съобразно закона, устава и решенията на общото събрание;

**2.** представлява читалището;

**3.** свиква и ръководи заседанията на настоятелството и председателства общото събрание;

**4.** отчита дейността си пред настоятелството;

**5.** сключва и прекратява трудовите договори със служителите съобразно бюджета на

читалището въз основа решение на настоятелството.

**Чл. 20. (1)** Секретарят на читалището:

**1.** организира изпълнението на решенията на настоятелството, включително решенията за изпълнението на бюджета;

**2.** организира текущата основна и допълнителна дейност;

3. отговаря за работата на щатния и хонорувания персонал;

**4.** представлява читалището заедно и поотделно с председателя.

**(2)** Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

**Чл. 21. (1)** Проверителната комисия се състои най-малко от трима членове, избрани за срок до 3 години.

**(2)** Членове на проверителната комисия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

**(3)** Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

**(4)** При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл. 22.** Не могат да бъдат избирани за членове на настоятелството и на проверителната комисия, и за секретари, лица които са осъждани на лишаване от свобода за умишлени престъпления от общ характер.

**Чл. 23.** **(1) *(изм. с решение на ОС от 09.03.2019 г.)*** Членовете на настоятелството, включително председателят и секретарят декларират частните си интереси по смисъла на Закона за противодействие на корупцията и за отнемане на незаконно придобитото имущество.

**(2)** Декларациите се обявяват на интернет страницата на  читалището.

**V. ГЛАВА ПЕТА. ИМУЩЕСТВО И ФИНАНСИРАНЕ НА ЧИТАЛИЩЕТО**

**Чл. 24.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл. 25.** Читалището набира средства от следните източници:

**1.**членски внос;

**2.** културно-просветна и информационна дейност;

**3.** субсидия от държавния и общинските бюджети;

**4.** наеми от движимо и недвижимо имущество;

**5.** дарения и завещания;

**6.** други приходи.

**Чл. 26. (1)** Читалищното настоятелство изготвя годишния отчет за приходите и разходите, който се приема от общото събрание.

**(2)** Отчетът за изразходваните от бюджета средства се представя в общината ежегодно.

**Чл. 27** (1)Председателят на читалището ежегодно в срок до 10 ноември е длъжен да представи на кмета на общината предложение  за дейността на читалището през следващата година.

**(2)** Председателят на читалището представя ежегодно до 31 март пред кмета на общината и общинския съвет доклад за осъществените дейности в изпълнение на програмата и за изразходваните от бюджета средства през предходната година.

**VІ. ГЛАВА ШЕСТА. ПРЕКРАТЯВАНЕ НА ЧИТАЛИЩЕТО**

**Чл. 28. *(изм. с решение на ОС от 09.03.2019 г.)*** Читалището може да бъде прекратено по решение на общото събрание, вписано в регистъра на юридическите лица с нестопанска цел. То може да бъде прекратено с ликвидация или по решение на окръжния съд, ако:

**1.** дейността му противоречи на закона, устава и добрите нрави;

**2.** имуществото му не се използва според целите и предмета на дейността на читалището;

**3.** е налице трайна невъзможност читалището да действа или не развива дейност за период от две години;

**4.** не е учредено по законния ред;

**5.** е обявено в несъстоятелност.

**Чл. 29.** **(1)** Разпределянето на останалото след удовлетворяването на кредиторите имущество се решава съгласно този устав, доколкото в закон не е предвидено друго. Ако решение не е било взето до прекратяването, то се взема от ликвидатора на читалището.

**(2)** Ако не съществуват лица по ал. 1 или ако те не са определяеми, имуществото преминава върху общината по седалището на читалището. Общината е длъжна да използва полученото имущество за дейност, възможно най-близка до целта на прекратеното читалище.

**(3)** Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2, с изключение на дължимото им възнаграждение.

**(4)** Лицата, придобили имущество в резултат на извършената ликвидация по ал. 1-3, отговарят за задълженията на читалище до размера на придобитото.

**VІІ. ГЛАВА СЕДМА. ЗАКЛЮЧИТЕЛНИ РАЗПОРЕДБИ**

**Чл. 30.** Читалището има кръгъл печат, с надпис: Народно читалище „Съгласие-1883”

с. Славейно, Смолянско, а в средата е изписана годината - 1883 г.

**Чл. 31.** Празник на читалището е 24 май - Ден на българската азбука, просвета и култура и на славянската книжовност.

**Чл. 32.(1)** Настоящият устав е изменен и допълнен на основание Законът за народните читалища (изм. Д.В.бр.42 от 05 юни 2009 г.) и е приет на Общо събрание на читалището на 01.03.2010 година.

**(2)** ***(нова, с решение на ОС от 09.03.2019 г*.*)***Настоящият устав е изменен с Решение на Общото събрание, проведено на 09.03.2019 г.

**Чл. 33**. За всички неуредени в този устав отношения се прилага Законът за народните читалища, Законът за юридическите лица с нестопанска цел и действащите в страната нормативни документи.

Отчет

за дейността на Народно читалище „Съгласие-1883” с.Славейно, община Смолян - 2021 година

 Цел на дейностите на НЧ „Съгласие-1883” “ с.Славейно и през 2021 г. бе утвърждаването на читалищната институция като общностен център не само в културно-просветно отношение, но и в контекста на съвременните изисквания на общността. Настоящият отчет следва приоритетите, залегнали в програмата за дейности за 2021 година.

 Преобразуването на библиотеката от място за съхраняване на библиотечни документи в динамично работеща структура за информация и услуги, предоставяни по модерен начин, е дългосрочна цел на читалището. Читалищната библиотека продължи да предоставя услуги на читателите и в условията на пандемия. Бе създаден механизъм за предварителна заявка на заемни заглавия, даващ възможно за индивидуално посещение за получаване и връщане на заявените заглавия. По този начин се гарантира постоянен достъп на читателите до заемна литература. На читатели и външни потребители се предоставят различни услуги: заемане на книги за дома, ползване на справочна литература, изготвяне на тематични и информационни справки, копирни и компютърни услуги, достъп до интернет, съдействие при търсене на информация и при изготвяне и попълване на документи.

 В края на 2021 година фондът на библиотеката наброява 13602 тома литература. Набавени са 89 нови библиотечни материали на стойност 824 лв. През 2021г. читалището участва в обявената от Министерство на културата конкурсна сесия по Програма „Българските библиотеки – съвременни центровеза четене и информираност” 2021 г. и получи целева субсидия на стойност 1187 лв. Основната цел на програмата беше обновяване на библиотечните колекции, насърчаване на интереса към книгата и четенето, както и съдействие за развитие на библиотеките , като основни центрове за духовност, придобиване на знания и информация .

 Пандемията от Covid-19 засегна и дейността на читалището. Възможността за изява на художествените състави е силно намалена. В изпълнение на Годишната програма за развитие на читалищната дейност в Община Смолян за 2021 г. НЧ „Съгласие-1883” с.Славейно, община Смолян успя да организира следните мероприятия. Провеждането на мероприятията се извършваше при спазване на противоепидемичните мерки във връзка с пандемията. Всяка дейност съобразявахме с актуалните указания и разпоредби.

•Цветен полет”- арт работилница с децата на Славейно с участието на художничката Кина Бъговска. Срещата с художничката беше истински празник за децата. Залата в Славейно се изпълни с цветната палитра на детските рисунки и усмивки.

(06.08.2021 г.)

•„Поезия и музика” – концерт, посветен на 118 години от Илинденско-Преображенското въстание и 145 години от рождението на войводата Пейо Шишманов

Музикално-поетичен спектакъл с участието на поетесата Славка Мариновска и музикантите професор Петя Бъговска (пиано), Добромира Ваклинова-Хуман Арманфар (кларинет) и ученичката Мария Караданова (китара ).

(07.08.2021 г.)

• „Славейно настояще” - фотографска изложба с автор Оля Григорова

„Родена съм в Пловдив сред 1-2 поколения пловдивчани. Бабите и дядовците ми са преселници от гръцка Македония и според така стеклите се пловдивски корени, моят крак не беше стъпвал в българско село до първата задължителна ученическа бригада. След това заминах за САЩ, където съм завършила графичен дизайн и фотография. След 20 години отвъд океана, с един импулсивен скок в с. Славейно, си пожелах да наваксам дефицита на българското - природа, бит, традиции и, разбира се - човешката връзка. Родопската магия през октомври с мъглите си и багри неземни ми взима дъха. Оставам с надежда да се възроди потока от човеци и пълната къща, за да мога и аз на свой ред да ги запечатам”- споделя Оля Григорова.

(08.08.2021 г.)

•Участие в конкурс за великденска украса, организиран от Община Смолян (втора награда)

•На 13.08.21 г. в двора на славейновската църква „Св. Пророк Илия” бе отбелязана 155-годишнината от рождението на бележития славейновски възрожденски и революционен деятел свещ. Ангел Инджов. Бе представена изложба с книги от библиотеката на църквата, в които се откриват приписки с името на отец Ангел Инджов. Слово за житейския му път и народополезната му дейност произнесе доц. Георги Митринов .

 •„По пътя към безсмъртието”-маркиране на пътя и поставяне на указателни табели от м.Синура до лобното място на знаменосеца Кольо Шишманов

(26.07-30.07)

•”Чилови дни” 2021-в памет на чл. кор. проф.д-р Константин Чилов

 В къщата-музей "Проф.К.Чилов"се проведе традиционната тържествена част от ХХIII Чилови дни. Специално учредената награда „Проф. Константин Чилов” на ректора на Медицински университет - Пловдив проф. д-р Мариана Мурджева и проф. Атанас Кундурджиев – началник на Клиниката по нефрология в УМБАЛ „Св. Иван Рилски”. Бе предложено да се приподпише Обръщение към Президент, Министерски съвет и Министерство на здравеопазването, относно пропагандираме на идеята за Родопски здравно-духовен туризъм.

(25.09.2021)

•Участие в „Европейски дни на наследството 2021“

Представяне на реализирани читалищни дейности по Регионална Асамблея

 •Първи октомври-Международен ден на възрастните хора.Участие в кампания, организирана от Фондация Лале за отбелязване на 1 октомври. Връчване на благодарствени писма и символични подаръци на възрастните хора.

•Участие в Международен конкурс "Мотивът-основен елемент в българската шевица, пазещ родовата ни памет"

**ПРОГРАМА**

**ЗА РАБОТА НА НАРОДНО ЧИТАЛИЩЕ „СЪГЛАСИЕ-1883”**

**С.СЛАВЕЙНО, ОБЩ.СМОЛЯН – 2022 ГОДИНА**

**1.ВЪВЕДЕНИЕ:**

 Годишната програмата за развитие на читалищната дейност през 2021 година е съобразена с изискваниятана чл.26а, (2) от Закона за народните читалища. Тя обобщава по-важните моменти в работата на НЧ „Съгласие-1883” , приоритети, които ще спомогнат за развитието и укрепването му в желано място на населението на с.Славейно. Съгласно ЗНЧ читалището е вписано в Регистъра на народните читалища към Министерство на културата под №566. Във връзка със ЗНЧ и ЗЮЛНЦ читалището е регистрирано и е вписано в сдруженията с нестопанска цел в Агенция на вписванията -Смолян, както следва: Актуален учредителен акт –вх. № 20210617090109 ; ЕИК/ПИК000609340;

Решение № Фирмено дело:717

**2. АНАЛИЗ НА СЪСТОЯНИЕТО НА ЧИТАЛИЩЕТО**

НЧ „Съгласие-1883” е със седалище с.Славейно, общ. Смолян, където се намира и адресът на управлението му. На територията на Славейно функционира само това читалище. То има изключително значение за укрепване, популяризиране и развитие на българската идентичност, традиционната култура и духовни ценности.

 **2.1.** Външната среда осигурява следните възможности:

Сътрудничество с: Министерство на културата, Областна администрация Смолян, Община Смолян, РЕКИЦ „Читалища”, Читалища, Граждански сдружения и фондации, Фондация Лале, Граждански сдружения и фондации:**European Association of Folklore Festivals – EAFF Official Partner of UNESCO,** Участие и работа по проекти, осигуряващи европейско и др. финансиране, „Мобилност“- НФК към Министерство на културата.

**2.2 Предизвикателства**

 - Включване възрастното население в културни и художествени практики.

**3.СТРАТЕГИЧЕСКИ ЦЕЛИ**

**-** Развитие на професионалните  умения и повишаване на квалификацията на работещите в културната институция;

- Утвърждаване на библиотеката при читалището като център за библиотечно-информационно обслужване на широк кръг потребители;

-„Роден край- сила и вдъхновение” (реализиране прояви, свързани с разпространяване знания за родния край).

-Изграждане на реално партньорство с институции за реализиране на цялостна политика в с.Славейно (ОНИПСЦ „Родопи”, Кметско наместничество, Църковно настоятелство, ГПК „Мурджов пожар”).

**4.РЕФЕРЕНТНИ ДОКУМЕНТИ**

**-** Закон за народните читалища, Закон за обществените библиотеки, Закон за културното наследство, Закон за меценатството, Закон за закрила и развитие на културата, Наредба № 2 на МК, от 01.07.2019 г. Обн. ДВ. бр.54 от 9 Юли 2019 г., Общинска програма за развитие на Община Смолян,  Договор към община Смолян

**ДЕЙНОСТИ ЗА РЕАЛИЗИРАНЕ НА ПЛАН - ПРОГРАМАТА**

1.БИБЛИОТЕЧНА ДЕЙНОСТ

 Цели:библиотеката да продължи да се утвърждава като средище на информация, комуникация, знания и култура.

Библиотечната дейност  е една от дейности за читалището като културна институция. Чрез нея то се включват в националната мрежа от библиотеките у нас.

Работата на библиотеката ще бъде  насочена към:

- Обновяване на библиотечната дейност и библиотечния фонд с  художествена литература, съобразно потребностите на читателите;

- Поддържане на библиотеката, чиято основна задача да бъде посредник между информацията и отделния потребител;

- Продължаване инициативата „Книга за всеки” - патронажно обслужване на възрастните читатели;

- Да продължи попълването на сбирката от произведения на славейновски автори (Славейно-коренът на творчеството ми);

- Срещи с творци на словото (представяне книгата на д-р Илия Киряков „ Академичният съвет на с.Славейно”

- Експониране на изложби , кътове с литература.

2. ЛЮБИТЕЛСКО ХУДОЖЕСТВЕНО ТВОРЧЕСТВО

Съществена част от дейността на читалището е грижата за развитие на любителското художествено творчество. Художественотворческата дейност в НЧ „Съгласие-1883” цели запазване и развитие на традиционните ценности на българския народ, съхранение на обичаите и традициите.

-Любителско творчество:

Фолклорна група - представя достойно читалището на различни общински и национални мероприятия. Изпълненията на групата са неизменна част от всички местни прояви.

Вокална група за стари градски песни и шлагери - участниците в групата са заредени с енергия и любов към песента. Включва се в програмите на местно ниво, както и при мероприятия на регионално и национално ниво.

-Образователни дейности:

Кръжок „ Художествено слово” - включва участници от различна възраст и има изяви при организирани мероприятия от читалището.

Клуб на жените - съществува от няколко години и допринася за обогатяване емоционалния живот на жените и приобщаването им към обществения живот на селото;

3.Организиране на празници, събори, изложби съгласно Културния календар.

4.Специално внимание и подкрепа на младите дарования за включването им в местни творчески инициативи през летните месеци.

5.Нематериално културно наследство – участие в национална система „Живи човешки съкровища – България” 2022.

6.Социална политика на читалището - работа с различните възрастови групи. Целта на читалището е хората от третата възраст да бъдат приобщени към живота в селото.

 **ОРГАНИЗАЦИОННА ДЕЙНОСТ**

1.Планувани заседания на читалищното настоятелство (четири) и отчетно-изборно събрание (м.март)

2.Предоставяне на изисквана документация към Регистър на народните читалища в Министерството на културата

КУЛТУРЕН КАЛЕНДАР

|  |  |  |  |
| --- | --- | --- | --- |
| **ДАТА** | **МЯСТО**  | **КУЛТУРНА ПРОЯВА** | **ОРГАНИЗАТОР/И** |
|  ЯНУАРИ21.01.2022 г. | читалище |  Бабинден е!- обичаи и традиции в Славейно | НЧ „Съгласие-1883” |
|  ФЕВРУАРИ19.02.2022 г. | читалище | „Дела трябват, а не думи!”-отбеляз-ване 149 години от гибелта на Васил Левски | НЧ „Съгласие-1883” |
|  МАРТ01.03.2022 г.08.03.2022 г. | ОНИПСЦ „Родопи” читалище | Честване деня на любителското творчество„ Горда съм, че съм жена!” | НЧ „Съгласие-1883”НЧ „Съгласие-1883” |
| АПРИЛ23.04.2022 г. | библиотека | 23 април –световен ден на книгата и авторското право | НЧ „Съгласие-1883” |
| МАЙ17.05.2022 г.24.05.2022 г. | къща-музей „Проф. д-рК.Чилов”ОНИПСЦ „Родопи” |   „Чилови дни”- в памет на чл.-кор. на БАН проф. К. Чилов24 май – Ден за полет на духа | Български лекарски съюз, Кметско наместничествоСлавейно, НЧ „Съгласие-1883”НЧ „Съгласие-1883” |
| ЮНИ02.06.2022 г.11.06.2022 г. | площада на Славейном.Св.Дух |  2 юни-Ден на Ботев и загиналите за свободата и независимостта на БългарияЧестване на Родопското Оборище в местността Св. Дух | НЧ „Съгласие-1883”НЧ „Съгласие-1883”,Кметско наместничество |
| ЮЛИ 31.07.2022 г.м.юли | фоайето на читалището площадката пред читалището |  110 години от рождението на големия среснородопски краевед, общественик и просветен деятел Петко Тодоров КарапетковЗабавно лято с читалищната библио-тека – творчески кът на книгатана открито пред читалището; „Аз рисувам под небето”-конкурс за детска рисунка (изложби) |  НЧ „Съгласие-1883”НЧ „Съгласие-1883”  |
| АВГУСТ04.08.2022 г.06.08.2022 г.07.08.2022 г.12.08.2022 г. | фоайето на читалището Площада на Славейном.Хайдушки полянифоайето на читалището |  „ Това е моят свят”-откриване изложба на художничката Диана Папазова Национален тракийски събор за честване 119 години от Илинденско-Преображенското въстание Представяне книгата на д-р Илия Киряков „Академичният съвет на с.Славейно”(Книга за хабилитираните славей-новци, родени в селото или с корен от него, в различните клонове на науката към 2020 година)  |  НЧ „Съгласие-1883”Община СмолянСъюз на тракийските дружества в БългарияКметсконаместничествос.Славейно НЧ „Съгласие-1883”ГПК „Мурджов пожар”НЧ „Съгласие-1883” |
| СЕПТЕМВРИ22.09.2022 г. | библиотека  | 75 години от рождението на Димитър Мариновски - краевед, писател, общественик |  НЧ „Съгласие-1883”  |
| ОКТОМВРИ01.10.2022 г.05.10.2022 г. | читалищефоайето на читалището | Участие в кампания „Общество на всички възрасти” по повод 1 октомври-Международен ден на възрастните хора Световен ден на усмивката„Никой по света не може да измери топлината на една усмивка” Крис Харт (Откриване фотографска изложба на Оля Григорова) | НЧ „Съгласие-1883”НЧ „Съгласие-1883” |
| НОЕМВРИ01.11.2022 г. | читалищемемориална стена | Честване 1 ноември-Ден на народните будители  | НЧ „Съгласие-1883” |
| ДЕКЕМВРИ31.12.2022 г. | площада на Славейно |  В очакване на Новата година  | НЧ „Съгласие-1883” |

 Забележка: Културният календар на читалището е отворен за отбелязване на годишнини на бележити местни и исторически личности и събития, възникващи нови идеи и предложения при организиране и провеждане на юбилейни годишнини, фото-документални и художествени изложби по различни поводи и на различни творци.

**ДРУГИ ДЕЙНОСТИ**

-участие в местни, регионални, национални празници ;

-участие с проект Мобилност към НФ”Култура”, към Министерство на културата;

-участия в обучения за повишаване на квалификацията, работни срещи, дискусии;

-участие в обучения на РЕКИЦ „Читалища”:

-иницииране на социални дейности с различни възрастови групи;

-доброволчески инициативи: седмицата на гората, туристически маршрути;

-подпомагане на населението при бедствени ситуации.

**ФИНАНСИРАНЕ**

Субсидия от държавния бюджет за делегирани от държавата дейности съгласно чл.23 (1); Субсидия за дейност от Община Смолян съгласно чл.26а (3) от Закон за Народните

Читалища, Собствени средства от регламентирана стопанска дейност и членски внос,

Управленски инициативи, Дарения;

**ИНДИКАТОРИ ЗА ОЦЕНКА ИЗПЪЛНЕНИЕТО НА ПРОГРАМАТА:**

-брой регистрирани членове, събран членски внос.

-брой посетители на предоставяни от читалището услуги;

-брой читатели ;

-брой нови книги и абонамент;

-брой предоставени услуги ;

-брой и качество на проведени празненства, концерти, чествания;

-брой организирани групи и постижения;

-брой участия в местни, регионални, национални и международни изяви и конкурси;

**-**награди от участия в конкурси, фестивали и празници;

-брой кандидатстване и спечелени и финансирани проекти;

-проведени събрания – общи и на настоятелството.

-извършена пререгистрация на читалището в определения от ЗНЧ срок.

-общ бюджет на читалището за предходната година.

 **СРОК ЗА ИЗПЪЛНЕНИЕ И ОТЧЕТ НА ПРОГРАМАТА**

Срокът за изпълнение на Програмата е в рамките на бюджетната 2022 година;

Съгласно чл. 26 а, ал. 4 от Закона за народните читалища Председателят на читалището представя  в срок до  31.03.2022 г. пред Кмета на Община Смолян и Общинския съвет доклад за осъществените  дейности в изпълнение на Програмата и за изразходваните от бюджета средства през 2021 г.

**ЗАКЛЮЧЕНИЕ:**

Настоящата програма е етап от създаване на условия за превръщане на НЧ „Съгласие-1883” в културен център, утвърждаващ ценностите на гражданското общество. Ще продължим да търсим решения на предизвикателствата през 2022 година, разчитайки на подкрепата на членовете, на партньорите и съмишлениците ни.

**СПИСЪК**

**НА НАСТОЯТЕЛСТВОТО И ПРОВЕРИТЕЛНАТА КОМИСИЯ**

**ПРИ НЧ”СЪГЛАСИЕ-1883” С.СЛАВЕЙНО, ОБЩ.СМОЛЯН**

**І.НАСТОЯТЕЛСТВО**

Гуча Костадинова Шишманава-председател

Добрина Дичева Василевска-член

Емил Христов Апостолов-член

Йорданка Танева Андреева-член

Стефка Тодорова Дангалова-член

**ІІ.ПРОВЕРИТЕЛНА КОМИСИЯ**

Зорка Христова Чапарова-председател

Ранка Стефанова Стайковска-член

Фани Иванова Комитова-член